user
Ki jan liv papa rich papa pov Robert Kiyosaki a kòmanse?
assistant
Men ki jan entwodiksyon liv "Papa rich, Papa pòv" Robert Kiyosaki te ekri a kòmanse: Mwen te gen de papa, yonn ki rich ak yonn ki pòv. Yonn te edike e li te entèlijan anpil. Li te gen yon Doktora e li te fè yon etid ki dire katran nan mwens ke dezan. Apre sa, li t ale nan inivèsite Stanford, inivèsite Chicago, ak inivèsite Northwestern pou fè etid avanse li yo, tout se bous detid ki te peye yo nèt. Lòt papa a pa t janm fini klas 8yèm ane. Toude mesye yo te reyisi nan karyè yo, yo te travay di tout lavi yo. toude te gen gwo revni. Men, yonn te toujou gen pwoblèm lajan. Lòt la t ap vin yonn nan moun ki pi rich nan Awayi. Yonn te mouri kite plizyè dizèn milyon dola pou fanmi l, òganizasyon charite ak legliz li a. Lòt la te kite dèt pou pitit peye. Toude mesye yo te fò, enpresyonan, e enfliyan. Toude mesye yo te ban m konsèy, men yo pa t konseye menm bagay. toude mesye yo te kwè anpil nan edikasyon, men yo pvvva t rekòmande menm pwograffm.
Si mwen te gen yon sèl papa, mwen t ap oblije aksepte oswa rejte konsèy li yo. Piske m te gen de papa, sa te ban m posiblite chwazi ant de opinyon diferan: opinyon yon mesye rich ak opinyon yon mesye pòv. Olye pou m te senpleman aksepte oswa rejte yonn oswa lòt, mwen te twouve m ap reflechi plis, konpare, epi chwazi pwòp opinyon pa m annapre. Pwoblèm nan se paske mesye rich la pa t ko rich, e pòv la pa t ko pòv. toude te fèk kòmanse karyè yo, epi toude te gen pwoblèm lajan ak pwoblèm nan fanmi yo. Men, yo te gen opinyon ki trè diferan sou lajan. Pa egzanp, yon papa te ka di, "Lanmou pou lajan se rasin tout sa ki mal." Lòt la te ka di: "Povrete se rasin tout sa ki mal." Antanke jèn gason, genyen de papa fò k ap enfliyanse m te difisil. Mwen te vle vin yon bon pitit gason epi koute, men de papa yo pa t di menm bagay. Diferans nan opinyon yo, patikilyèman sou lajan, te tèlman gwo mwen te vin anvi konnen e sa te enteresan. Mwen te kòmanse reflechi pandan lontan sou sa yo chak t ap di. M te pase anpil nan tan poukont mwen ap reflechi, poze tèt mwen kesyon tankou, "Poukisa l di sa?" E apre m poze menm kesyon an sou deklarasyon lòt papa a. Li te ka pi fasil pou w senpleman di, “Wi, li gen rezon. Mwen dakò ak sa." Oswa tou senpleman rejte opinyon an lè w di: “Granmoun sa pa konn sa l ap di a”. Olye de sa, lefètke m te gen de papa m te renmen, sa te fòse m reflechi epi alafen chwazi yon fason pou m panse pou tèt mwen. Kòm yon pwosesis, chwazi pou tèt mwen te vin gen plis valè alalong pase senpleman aksepte oswa rejte yon opinyon. Yonn nan rezon ki fè moun rich yo vin pi rich, moun pòv yo vin pi pòv, e klas mwayèn nan ap batay ak dèt se paske se lakay yo fè edikasyon finansye, se pa nan lekòl. Pifò nan nou aprann lajan nan men paran nou. Kidonk, kisa paran pòv yo ka di pitit yo sou lajan? Yo senpleman di, "Rete lekòl epi etidye anpil." Timoun nan ka gradye ak gwo mwayèn, men li soti ak yon plan finansye, ak yon mantalite moun pòv. Malerezman, yo pa bay edikasyon finansye nan lekòl yo. Lekòl yo konsantre sou konpetans eskolè ak pwofesyonèl, men se pa sou konpetans finansye. Sa eksplike kòman bankye, doktè, ak kontab entèlijan ki te fè gwo mwayèn ka gen pwoblèm lajan pandan tout vi yo. Dèt nasyonal nou an ki men wotè se sitou akoz politisyen ak ofisyèl nan gouvènman ki fè gwo etid, k ap pran desizyon finansye ak tikras oswa san okenn fòmasyon nan domèn finansye. Jodi a mwen souvan mande ki sa ki pral rive talè konsa, lè nou pral gen plizyè milyon moun ki bezwen asistans finansye ak medikal. Yo pral depann de fanmi yo oswa gouvènman an pou sipò finansye. Kisa ki pral rive lè Asirans Maladi ak Sekirite Sosyal pa gen lajan? Kijan yon nasyon pral fè siviv si yo kontinye kite paran yo fè edikasyon finansye timoun yo, kote pifò ladan yo deja pòv oswa yo pral pòv? Piske mwen te gen de papa ki enfliyan, mwen te aprann nan men yo toulede. Mwen te oblije reflechi sou konsèy chak papa m yo, e lè m te fè sa, mwen te vin byen konprann pouvwa ak efè panse yon moun gen sou lavi l. Pa egzanp, yonn nan papa yo te gen abitid di: “Mwen pa ka peye l.” Lòt papa a te entèdi nou itilize mo sa yo. Li te ensiste pou nou mande, "Kijan m ka peye l?" Yonn se yon afimasyon, e lòt la se yon kesyon. Yonn lakoz ou kouri pou pwoblèm nan, epi lòt la fòse w reflechi. Papa m ki t ap vin rich talè konsa a te eksplike m otomatikman ou di ekspresyon "Mwen pa ka peye l," sèvo w sispann travay. Lè w poze kesyon "Kijan mwen ka peye l?" Se sèvo w ou mete nan travay. Li pa t vle di ke ou ta dwe achte tout sa w vle. Li te fanatik sou kesyon fè egzèsis ak lespri w, ki se òdinatè ki pi pisan nan mond lan. Li ta ka di, “Sèvo mwen vin pi fò chak jou paske mwen fè egzèsis avè l. Plis li vin pi fò, se plis mwen ka fè lajan." Li te kwè otomatikman ou di "Mwen pa kapab peye li" se te yon siy parès mantal. Malgre toude papa m yo te travay di, mwen te remake yonn nan papa yo te gen yon abitid fè sèvo l dòmi lè se kesyon finans kap trete, e lòt la te gen abitid fè sèvo li travay. Rezilta alalong sèke yon papa te vin pi fò finansyèman, e lòt la te vin pi fèb. Sa pa tèlman diferan de yon moun ki ale nan jimnastik pou l fè egzèsis regilyèman ak yon moun ki chita sou kanape l ap gade televizyon. Bon egzèsis fizik ogmante chans pou w gen bon sante, e bon egzèsis mantal ogmante chans pou w gen richès. De papa m yo te gen atitid opoze e sa te afekte fason yo te panse a. Yonn nan papa yo te panse moun rich yo ta dwe peye plis taks pou pran swen moun ki gen mwens chans yo. Lòt la te di: “Taks yo pini moun k ap pwodui epi rekonpanse moun ki pap pwodui yo.” Yonn nan papa yo te konseye, "Etidye anpil pou w ka jwenn yon bon konpayi pou w travay." Lòt la te konseye, "Etidye anpil pou w ka jwenn yon bon konpayi pou w achte." Yonn nan papa yo te di, "Rezon ki fè mwen pa rich se paske mwen gen nou menm pitit mwen yo." Lòt la di: "Rezon ki fè mwen dwe rich se paske mwen gen nou menm pitit mwen yo" Yonn ankouraje nou pale sou lajan pandan n ap manje sou tab, pandan ke lòt la te entèdi nou diskite sou sijè lajan nan moman repa. Yonn te di, "Depi se kesyon lajan, fè prekosyon. Pa pran risk." Lòt la te di, "Aprann jere risk." Yonn te kwè, "Kay nou an se pi gwo envestisman nou genyen ak pi gwo avantaj nou." Lòt la te kwè, "Kay mwen an se yon chay, epi si kay ou a se pi gwo envestisman w, ou nan pwoblèm." toude papa yo te peye bòdwo yo alè, men yonn te peye bòdwo l yo an premye, pandan lòt la li menm te peye bòdwo l yo an dènye. Yonn nan papa yo te kwè yon konpayi oswa yon gouvènman k ap pran swen w epi ba w sa w bezwen. Li te toujou entèrese nan kesyon ogmantasyon salè, plan retrèt, benefis medikal, konje maladi, jou vakans, ak lòt avantaj. Li te enpresyone akoz de nan tonton li yo ki te rantre nan militè e ki te touche yon pansyon retrèt ak dwa avi apre ven ane sèvis aktif. Li te renmen lide avantaj medikal ak privilèj PX lame te bay militè retrete yo. Li te renmen tou sistèm pwoteksyon anplwa ki disponib atravè inivèsite yo. Lide pwoteksyon travay pou lavi ak avantaj travay yo te sanble pi enpòtan, pafwa, pase travay la. Li te konn di souvan, “Mwen te travay di pou gouvènman an, e mwen gen dwa pou m jwenn avantaj sa yo.” Lòt la te kwè nan endepandans finansye total. Li te pale kont mantalite gen dwa sa a ak fason li te kreye moun ki fèb e ki depandan nan domèn finansye. Li te bay endepandans finansye anpil enpòtans. Yonn nan papa yo t ap lite pou l sove kèk dola. Lòt la t ap kreye envestisman. Yonn nan papa yo te anseye m kijan pou m ekri yon CV enpresyonan pou m ka jwenn yon bon travay. Lòt la te aprann mwen kijan pou m ekri plan biznis ak plan finansye ki solid pou m te ka kreye travay. Lefètke mwen se pwodwi de papa fò sa yo, sa te pèmèt mwen gen privilèj obsève ki efè diferan panse gen sou lavi moun. Mwen te remake anreyalite se sa ki nan panse moun yo ki detèmine fason yo mennen lavi yo. Pa egzanp, papa mwen ki pòv la te toujou di: “Mwen pap janm rich.” Epi pwofesi sa a te vin yon reyalite. Papa rich mwen an, sou yon lòt bò li menm, te toujou pale de tèt li kòm yon moun ki rich. Li ta ka di bagay tankou, "Mwen se yon moun rich, e moun ki rich pa fè sa a." Menm lè li te rive tonbe pòv plat atè apre yon gwo kriz finansye, li te toujou kontinye pale de tèt li kòm yon moun ki rich. Li t ap kouvri pou tèt li padan l ap di: “Gen yon diferans ant lè w pòv ak lè w pa gen lajan. Lè w pa gen lajan se yon bagay ki la pou yon tan. Men lè w pòv se pou toutan." Papa pòv mwen an li menm ta ka di, "Mwen pa  enterese nan lajan," oswa "Lajan pa enpòtan." Papa rich mwen an te toujou di, “Lajan se pouvwa. Nou ka pa janm rive mezire oswa apresye pouvwa panse nou, men depi lè m te yon jèn ti gason, m te rive byen konprann enpòtans sa genyen pou m 
 Gen diferans ant lè w pòv ak lè w razè. Razè se pou yon tan. Pòv se pou toutan konsyan de panse m yo ak fason mwen eksprime m. Mwen te remake papa pòv mwen an te pòv, pa akòz kantite lajan li te touche, ki te anpil, men akòz panse ak aksyon li. Antanke yon jèn tigason ki te gen de papa, mwen te vin byen konsyan mwen dwe fè atansyon ak ki panse m ap chwazi adopte kòm panse pa m. Èske mwen ta dwe koute papa rich mwen an oswa papa pòv mwen an? Malgre toude mesye sa yo te gen anpil respè pou edikasyon ak aprantisaj, yo pa t dakò sou sa yo te panse ki enpòtan pou moun aprann. Yonn te vle m fè gwo etid, gen yon diplòm, epi jwenn yon bon travay pou m fè lajan. Li te vle m etidye pou m vin yon pwofesyonèl, yon avoka oswa yon kontab, epi pou m ale nan lekòl biznis pou MBA* mwen. Lòt la te ankouraje m pou m etidye pou m vin rich, pou m konprann kijan lajan fonksyone, epi pou m aprann kijan pou m fè l travay pou mwen. "Mwen pa travay pou lajan!" se yon pawòl li te konn repete anpil. "Lajan ap travay pou mwen!" Lè m te nan laj nevan, mwen te deside koute epi aprann sou lajan nan men papa rich mwen an. Lè m te fè sa, mwen te chwazi pa koute papa pòv mwen an, menmsi se li ki te gen tout diplòm Inivèsite yo.